โบรกเฮโลเพิ่มเป้าหุ้น
กำไรดีเกินคาดเขย่งเป้าหมายราคา&#8216;ทรีนีตี้&#8217;แจกโพยซื้อรอรับปันผล
13 ก.พ. 2556

กำไรดีเกินคาดเขย่งเป้าหมายราคา‘ทรีนีตี้’แจกโพยซื้อรอรับปันผล
นักวิเคราะห์แห่ปรับเป้าหมายหุ้น กำไร บล.เมย์แบงก์ กิมเอ็ง คาดดัชนี 1,550 จุด ทรีนีตี้แจกโพยซื้อ
ตลาดหุ้นไทยเป็นดาวเด่นอีกปีหนึ่ง เห็นได้จากดัชนีหุ้นขยับขึ้นแรงทะลุ 1,500 จุดเร็วเกินคาด ท่ามกลางปัจจัยบวกและสภาพคล่องที่ล้นโลก ส่งผลให้นักวิเคราะห์ปรับเป้าหมายดัชนีหุ้นในปีนี้ใหม่ โดย นายสุกิจ อุดมศิริกุล กรรมการผู้จัดการ ฝ่ายวิเคราะห์หลักทรัพย์ บริษัทหลักทรัพย์ (บล.) เมย์แบงก์ กิมเอ็ง (ประเทศไทย) หรือ MBKET กล่าวว่า บริษัทประเมินดัชนีที่เหมาะสมของปีนี้ไว้ที่ 1,550 จุด อัตราราคาปิดต่อกำไรต่อหุ้น (พี/อี) ที่ 14 เท่า และอัตราผลตอบแทนเงินปันผลที่ 3% ซึ่งเพิ่มขึ้นจากสิ้นปีก่อนที่คาดดัชนีไว้ที่ 1,450 จุด และอัตราการเติบโตกำไรต่อหุ้นของบริษัทจดทะเบียน (บจ.) อยู่ที่ 20% ซึ่งเทียบกับปีก่อนที่ 17-18% 
ทั้งนี้ มองว่ามี 3 กลุ่มอุตสาหกรรมที่เป็นดาวเด่นในการลงทุนของปีนี้คือ กลุ่มลงทุนที่เกี่ยวข้องกับโครงสร้างพื้นฐานและงบประมาณ 2.2 ล้านล้านบาท ได้แก่ กลุ่มธุรกิจรับเหมาก่อสร้างและวัสดุก่อสร้าง เพราะกลุ่มนี้จะรับรู้การลงทุนต่อเนื่องไปอีก 7 ปี ซึ่งเป็นหุ้นที่จะมีการเติบโตสูง 
กลุ่มที่สองคือ กลุ่มสื่อสาร เพราะเป็นหุ้นที่มีการเติบโตสูงและมีการจ่ายปันผลสูง และกลุ่มที่สามคือ กลุ่มการบริโภค เช่น ลีสซิง หรือกลุ่มที่เกี่ยวข้องกับรถกระบะ รถจักรยานยนต์
นายสมบัติ นราวุฒิชัย เลขาธิการสมาคมนักวิเคราะห์หลักทรัพย์ กล่าวว่า สมาคมจะมีการสำรวจความคิดเห็นนักวิเคราะหลักทรัพย์อีกครั้ง หลังเดือน มี.ค.นี้ เพื่อรอผลประกอบการงวดไตรมาส 4 และรวมทั้งปี 2555 ออกมาก่อน ทั้งนี้นักวิเคราะห์มีโอกาสปรับเพิ่มเป้าหมายดัชนีหุ้นและประมาณการหลายตัว 
ก่อนหน้านี้ นักวิเคราะห์รวม 22 แห่ง คาดการณ์ดัชนีหุ้น ณ ปลายปี 2556 ไว้ที่เฉลี่ย 1,471 จุด เพิ่มขึ้นจากการคาดการณ์ครั้งก่อน ที่ 1,378 จุด โดยมองจุดสูงสุดที่ 1,537 จุด และต่ำสุดที่ 1,245 จุด
ปัจจุบันนักวิเคราะห์หลักทรัพย์หลายคนได้ทยอยปรับประมาณการกำไรสุทธิ และราคาเป้าหมายของหุ้นรายตัว เช่น บล.โนมูระ พัฒนสิน แนะ “ซื้อ” หุ้นบริษัท เคซีอี อีเลคโทรนิคส์ (KCE) ให้ราคาเป้าหมายใหม่ที่ 12 บาท หลังบริษัทตั้งเป้ายอดขายปี 2556 โต 25% เป็น 250 ล้านเหรียญสหรัฐ 
ด้านนักวิเคราะห์ บล.เมย์แบงก์กิมเอ็ง (ประเทศไทย) แนะซื้อหุ้นบริษัท ล็อกซเล่ย์ (LOXLEY) ปรับราคาเป้าหมายขึ้นเป็น 8 บาท แต่หากไม่รวมหวยออนไลน์ราคาเป้าหมายอยู่ที่ 6.23 บาท และคาดเงินปันผลปี 2555 ที่ 0.13 บาท/หุ้น คิดเป็นผลตอบแทน 2.0%
นอกจากนี้ได้ปรับเป้าหมายหุ้นบริษัท ฐิติกร (TK) จาก 19 บาท เป็น 21.50 บาท คาดกำไรสร้างสถิติสูงสุดเป็นประวัติการณ์ได้อีกครั้งที่ 211 ล้านบาท ในไตรมาส 4 ปี 2555 ทำให้ทั้งปีมีกำไรสุทธิ 720 ล้านบาท เติบโต 15% จากปีก่อน และปรับประมาณการกำไรปี 2556-2557 ขึ้น 3% และ 5% ตามลำดับ 
นักวิเคราะห์ บล.ธนชาต ปรับเพิ่มราคาเป้าหมายหุ้นบริษัท กรุงเทพดุสิตเวชการ (BGH) เป็น 177 บาท/หุ้น จาก 135 บาท หลังปรับประมาณการกำไรขึ้นราว 69% ในปี 2556-2558 และ 22% โดยเฉลี่ยสำหรับปี 2559 เป็นต้นไป 
ด้าน นายวิศิษฐ์ องค์พิพัฒนกุล กรรมการผู้จัดการ บล.ทรีนีตี้ กล่าวว่า เดือน ก.พ. มักเป็นเดือนของหุ้นปันผล จึงได้คัดสรรหุ้นปันผลระยะสั้นที่น่าสนใจ โดยเลือกหุ้นใน SET100 ที่คาดว่าน่าจะจ่ายเงินปันผลสุทธิ (หักที่จ่ายระหว่างกาลไปแล้ว) สำหรับผลการดำเนินงานปี 2555 ในระดับที่สูงกว่า 2.5% โดยหุ้นที่ยังคงมีโอกาสปรับขึ้นจากราคาปัจจุบัน ได้แก่ SIRI, ROJNA, KSL, TVO, AP, ADVANC, MALEE, GINKUL, SVI